地名: 安州 (平安道, 牧)
年: 1632.0

○政院啓曰: "有盲人李後晟, 到本院上急變, 何以處之?"答曰: "令鞫廳問啓。"
                【時以淸安人丁好學等所告, 方設鞫廳。】
              
              後晟供云: "臣與蓮妨築居同知柳應泂同里, 以推卜往來, 仍與相親。 甲子年, 應泂招我, 交嫁其婢。 其後問曰: ‘汝知四大將八字耶?’ 答以不知則曰: ‘汝雖不知四人之命, 試占國運長短。’ 答曰: ‘何敢爲此等占乎?’ 應泂仍不更問。 其後應泂爲中軍, 又問曰: ‘吾爲中軍, 有用兵之事, 試占吉凶。’ 因得掘土爲山之占, 云: ‘成事似遲, 可爲外任耳。’ 其後應泂果爲北路守令, 終不赴任, 爲別抄武士別將, 又問曰: ‘今爲此別將, 可與此輩成事乎?’ 因卽占之, 今忘其辭。 辛未九月, 又往其家, 則三人在座。 問庚午生、癸酉生、辛巳生之命, 答曰: ‘未知其極好。’ 應泂曰: ‘汝與李一元隣居, 可知其命矣。’ 答曰: ‘其命亦不好矣。’ 座客起出。 應泂取劍執吾手, 使撫之曰: ‘吾欲以此, 斬李植、鄭百昌、朴&#x25D87;後, 有所爲。 此劍成功與否, 汝其占之。’ 因得鼎折足之爻。 座上三客, 初不知其爲誰, 歸路問諸應泂奴豆揭, 則一人乃全平君
              李愼云, 故始知李愼姓名矣。又於九月間, 招致談話之際, 有一人稱以中軍廳軍士, 來謁。 應泂出問曰: ‘其事何以爲之?’ 其人答曰: ‘今日會于槽巖, 將官三人, 買三牛椎之, 酒則分定於各人矣。’ 應泂曰: ‘汝須勿洩。’ 臣聞言大駭, 卽言于忠淸監司尹知敬, 知敬曰: ‘汝須詳知其端緖後上變。’ 其後又往應泂家, 應泂又招金應鶴者曰: ‘旗牌李得京亦可率來。’ 因入來, 言: ‘前日庚午生, 李愼之命也; 癸酉生, 羅德憲之命也。’ 因問: ‘辛巳生何人耶?’ 應泂曰: ‘不須問也。 己卯生則李愼之妾也。 必其人在此, 方可內應, 愼今率往外方, 何時上來?’ 答曰: ‘二月間必遞來矣。’ 應泂曰: ‘孫大信嘗言妙策云, 一吹喇叭, 則大將當出, 先擊殺之, 仍領其衆, 何事不成?’ 臣聞之愈駭, 卽言於羅萬甲, 萬甲曰: ‘不可一刻隱滯, 吾當言於諸勳宰耳。’ 其後臣妻族石夢福, 來借器皿於臣家, 稱以都監將官秋講信云。 仍問曰: ‘吾爲諸友所引, 與柳水使相切。 今以其銀, 買牛餉士, 吾將往參, 未知如何?’ 臣曰: ‘此言奚及於吾耳也?’ 夢福辭去。 一日, 應泂曰: ‘追崇之後, 若設大科, 則其時擧子聚會城中, 混持弓矢, 人必不疑’ 云。 旣聞此等語, 不敢不告" 云。 鞫廳請拿柳應泂、李一元、李愼、羅德憲、豆揭、金應鶴、李得京、石夢福等, 鞫問于內兵曹。 應泂供云: "臣與李後晟, 果相親切。 後晟朝夕往來, 仍私奸婢子矣。 四大將八字及國運推占事, 全不語及。 設若謀逆, 豈直說於此輩? 中軍別將時推占, 亦無是事。 如臣年少武夫, 若値國家變亂, 則推占吉凶於親切盲人,不無其理, 而前後亦不一問於後晟矣。 臣與李愼最相親切,庚午生果是其命。 臣一生在口舌中, 李愼亦屢被彈劾, 時問其吉凶, 而癸酉生、辛巳生, 則全然不知。 在座三人, 則此盲往來無常, 某時某人之在座相値, 何以記憶? 李一元八字推問, 都是虛言。 且雖有兇謀, 何必執盲人之手, 使之撫劍而占之乎? 鄭百昌之論臣孔慘, 人孰不知? 此盲必聞此事,而有此言矣。 臣初爲京畿水使時, 往辭具宏, 宏曰: ‘聞汝爲逆謀云, 是何言耶?’ 臣驚問: ‘從何聞此言乎?’ 宏曰: ‘李植來言, 聞諸朴&#x25D87;云。 朴&#x25D87;是汝妹夫朴
              之兄, 必詳知,故信聽矣。’ 臣卽欲上疏, 則宏曰: ‘此是傳說, 且吾輩已聞之, 雖不上疏可也。’ 臣以爲勳戚重臣, 自言而自止之, 似當從其言’, 故終不陳疏自明。 或者, 後晟聞此, 而作此無形之言耶? 槽巖犒軍事, 則家近槽巖, 故後晟有此云云, 雖隱僻之處, 至於椎三牛而犒饋, 則所饗必多, 人豈不知? 羅德憲則同在體府幕下, 始得相面。 德憲得罪下鄕之後, 更不相見, 其生年之爲某甲, 何以知之? 李愼則本無所畜之妾, 己卯生人內應之說, 尤甚無形。 臣果與後晟有大嫌。 後晟有少妻, 臣嘗送簡挑之而事覺。 後晟以此, 積憾構陷, 至於此極矣。" 遂令後晟面質, 不得辨其曲直。 後因閔灠告變, 更與灠面質, 亦極稱冤。 李得京供云: "臣初不知應泂, 适變時, 應泂以副元帥陣中左營將, 到楊州將結陣,元帥以臣稍解陣法, 使往敎之, 始識應泂之爲人。 其後應泂爲中軍, 時或招見, 而謀逆之事, 全不得知。" 金應鶴供云: "應泂爲中軍時, 陪行而已, 全不知喇叭手等事。" 豆揭供云: "以兒奴使喚, 不知他事。" 李一元供云: "與應泂年齒不侔, 居住隔遠, 初不相知, 始識於體府幕下。 劉興治之亂, 應泂爲京畿水使, 臣爲長淵府使, 只得相見於行伍間, 本無相厚之義。 應泂之推命於卜者, 萬無其理。" 石夢福供云: "庚午赴戍安州, 辛未年始還。 赴戍回還後, 講信自是都監規例, 與將士等會集于槽巖, 各出木半匹, 買牛爲饌, 而因雨雹, 不得從容。 同參將官, 則許廷準、金聲發、安敬誠, 別武士三十餘人。 會飮講信之日, 借器皿于後晟, 後晟卽四寸妹壻故也。 所謂謀逆云者, 千萬無據。" 許廷準供云: "臣兄之妾生一女, 應泂求作妾。 臣以爲: ‘應泂貪財嗜色, 取其庶母侍養女爲妾, 且多狎娼妓。 今若以鄕曲之女, 許爲其妾, 則不過作一婢子於應泂也。’ 應泂聞此語, 常極憤罵, 故臣與應泂, 有同仇讐。 其後爲哨官, 則應泂爲中軍, 故循例投刺耳。 庚午年赴戍安州, 旣還, 果行講信之會于槽巖, 而應泂之給銀買牛, 則全不知之。" 李愼供云: "臣前年七月, 往見應泂, 則坐未久, 盲人入來。 應泂曰: ‘此是名卜。’ 臣只問四柱而起來矣。 其後應泂以其病母, 受鍼於李馨益, 故取其便近, 來接于臣外舍, 十五日而還。 臣本無妾, 所謂己卯生, 卽臣妻命, 渠以女人, 有何內應之事? 臣之妻娚有妾女, 應泂要與結昏, 上年七月, 果與其妾子成昏矣。 故將李鎰, 卽臣之三寸也。 與應泂之父止信, 同在其幕下。 應泂以故人稚子, 仍與相親。 若以知應泂爲罪, 則死亦不辭, 至於同參逆謀云者, 則臣旣參振武正勳, 再經閫職,有何不足之事, 而敢生不測之計乎? 應泂出入臣家, 頗有不美之談,
                【應泂私愼妻云。】
              且與其父所私年少之婢,同宿一房, 始知其無狀, 絶不相通矣。" 羅德憲供云: "臣在體府幕下, 始與應泂相識。 其後以官事, 長在外方, 旣還鄕土, 病未得出入, 而京鄕相隔且千里, 何以知應泂之推卜曲折乎?" 禁府啓曰: "李更生疏陳閔灠與應泂有問答之言,事極可疑, 請拿閔灠以問之。" 答曰: "依啓。" 閔灠供云: "臣與應泂, 始識於體府幕下。 前年往見應泂談間, 臣曰: ‘近日秋雷大鳴, 事可驚駭。’ 應泂曰: ‘必有有意者矣。’ 仍問曰: ‘汝鄕中崔&#x24F82;, 何如人?’ 答以 ‘相住隔遠, 不知其善惡。’ 又問曰: ‘林國何如人?’ 答曰: ‘此乃常人之善者也。’應泂曰: ‘其人果善, 雖爲八道兵使, 不爲不足。’ 又問 ‘宋震何如人?’ 答曰: ‘甚善。’ 應泂曰: ‘以吾所見, 亦是罕得人物耳。’ 其時, 坐傍置小紙, 記人之四柱。 又問臣之命, 臣始驚訝, 不以實對, 還來, 卽言於李更生, 更生言于靑雲君
              沈命世。 其後上京, 則更生言: ‘汝可更加探聽。’ 臣卽往應泂家, 纔入座, 哨官許廷準入來, 只做閒說話而退。 又追記應泂之語, ‘凡事不可謀及婦人。 有生何患無婦, 無生則有婦何爲? 男兒或爲某事, 則安往而不得志乎?’ 云。" 上引見大臣、推官, 問獄情, 大臣請先鞫應泂。 應泂受刑, 終不服而死。 許廷準及應鶴、夢福亦受刑不服。 上令鞫廳議處。 鞫廳回啓曰: "許廷準、李愼, 與應泂交密, 不可全釋, 當施流配之律, 餘皆分揀似當。" 上皆從之。 後晟、閔灠竟得免誣告之律, 聞者疑之。

○壬戌/秋信使朴蘭英, 自虜中還到義州, 馳啓曰: "臣入接館所留數日, 臣言于龍骨大曰: ‘入來已有日, 而國書、禮單, 尙未進呈, 使臣亦有數款約定事, 而皆不得通。’ 龍骨大等曰: ‘所謂約定者, 何事?’ 臣答云: ‘往年賊隷洪大雄, 自稱以前朝官, 爾必信之, 可笑、可慮。 其後安州通引金士一、士海等, 去庚午年, 投入爾國, 尙不綁送, 兩國相信之義安在? 事當捉送, 以解兩國之疑, 此其一也。 自黑雲龍之走還天朝, 天朝物貨, 絶不出來, 我國他無可得之路。 若爾國不知如此事情, 而以開市出來, 則勢將空還。 必待天朝物貨出來然後, 可以開市, 此其二也。 兩國相好, 事同一家。 凡文字、言語, 不可不相通, 故爾國行用飜書, 將欲傳習於譯官, 願得其本書, 此其三也。 天下之惡, 一也, 人所共憤。 往年穩城居梁嗣福, 陰結作罪定配之人, 使其子繼賢, 通兇書於金國, 謀反現露, 旣已伏誅, 而繼賢得保首領, 尙在金國。 理宜捉送, 此其四也。’ 骨大等曰: ‘當回告汗前’ 云。 俄而來傳汗意曰: ‘近日有故, 不得出坐, 只國書捧來’ 云。 臣以親傳之意, 再三爭之, 而終不許聽。 不得已傳授國書後, 禮單則留而不受。 龍骨大、滿月介、馬夫大、仲男等, 俄而又來曰: ‘卽者論議已定, 滿月介與使臣同往, 持奠物弔祭, 使所道里、骨者等, 齎答書追送, 更定約條矣。 禮單則不以爲少, 而但指我爲貪財, 故不得受之’ 云。 龍骨大等又以汗意來傳曰: ‘朝鮮以父母待南朝, 故南朝使臣出去時, 朝鮮大小官, 皆下馬相接。 我國之於朝鮮, 是兄弟之國, 彼此使臣往來時, 不過馬上相揖以接而已, 我差往來時, 一路四大官, 不爲出接云。 今後又如是, 則我差當自還來, 此意啓達。’ 云, 臣答云: ‘我國本無如此之禮。 爾國所聞, 誠爲誤矣’ 云。 滿月介以弔祭事, 與臣偕來矣。" 平安監司閔聖徽馳啓曰: "聞秋信使狀啓辭緣, 後來差胡等出來時, 本道監、兵使, 黃海兵使、開城留守等四大官, 皆令出城迎接, 援以華使例云。 奴賊之意, 實在渝盟, 今雖從之, 又加一層, 必至於生釁而後已。 況安、黃兩兵使, 皆是守城將, 其不可輕身出接。 請令備邊司急急議處。" 備局覆啓曰: "我使之之彼, 彼亦馬上相迎, 則四大官遣其佐貳官, 出城相迎, 在我別無卑屈之事。 今此滿月介之行爲始, 依此爲之何如?" 上從之。 備邊司啓曰: "今此朴蘭英之行, 贖還之價, 彼以不從義州折價, 則還爲持去云云。 朴蘭英所當還爲持來, 而不爲力爭, 惟其言而莫之違。 日後義州開市, 亦必有援此, 恐嚇減定之事, 已爲駭愕, 而不受汗答書, 徑先出來, 其奉使不稱之罪大矣。 待金差回還, 拿鞫定罪宜當。 至於狀啓中數款說話, 亦待金差之來, 宜更議以定。" 上從之。 備邊司又啓曰: "殊俗慕效禮義, 專差來祭, 其意可嘉。 令句管所各別優待, 其祭禮節目, 則待金差入來, 宜更議定。" 上從之。